**Prélude**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Topeşte-mi pielea-ntr-un sărut de foc

Şi-nvață-mă că dragostea ucide...

Ca şarpele din eden pe mijloc

Simt braţul tău şi nu mă pot decide

Să plec cât încă pot să mai respir,

Sau să rămân... Din dragoste se moare!

Pe pântec mă atingi c-un trandafir

Şi coapsele tresar a-nfiorare.

Vezi, mă supun şi-apoi mă-mpotrivesc,

Abdic sub gura ta ce-mi studiază

Geografia cărnii, nefiresc,

Preludiul rafinat mă dezarmează.

- Când te apleci și mă atragi în joc

Știu că voi fi răpus de pasiune,

Dar mă supun, mă las cuprins de foc,

Că numai tu știi să-l aprinzi, minune,

Cu buzele te mângâi și inspir

Parfumul de magnolie-nflorită,

Iar din lagună gust un elixir,

De când te știu alunec în ispită

Pe relieful trupului fragil,

Mă fascinează-ntreaga geometrie,

Te-aș colora, iubito, în vernil

Și-aș transforma preludiu-n poezie.

Liliana Trif Ioan Grigoraș